કામવાળી આવી ને જેટલું હતું તેટલું કામ આટોપીને ચાલી ગઈ. ઘર ઠેકાણે પડતાં કંઈક હાશ અનુભવતાં સુધાબહેન રસોડામાં ગયાં. જાહેરક્ષેત્રમાં તેમની અદમ્ય જરૂરિયાત હોતાં ઘરના આ વિસ્તારમાં એમનું ભાગ્યે જ પદાર્પણ થતું. પહેલાં સાસુ અને પછી સુમી વહુએ તેમને આ મોરચાથી મુક્ત જ રાખ્યાં હતાં. સુધાબહેને જોયું કે રાતે આવેલું દૂધ ગરમ કર્યા વિનાનું બહાર જ રહી ગયું હતું. તેમણે પ્રાચીને બોલાવી આ દૂધ બાબતે પૂછ્યું. શ્વશુરગૃહના રસોડામાં પ્રથમ વાર જ પગ મૂકતી પ્રાચીને તો આ બાબતે કંઈ જ ગતાગમ નહોતી. દૂધ બગડી ગયું હતું. એટલે પ્રાચીએ જ સૂચવ્યું કે નજીકના કોઈ કેફેમાં જઈ ચા-નાસ્તો કરી લઈએ.